Alf Bugge

Alf Bugge (født 3. februar 1887, død 11. januar 1973) var en norsk arkitekt.

Etter artium i 1905 studerte Bugge 1907–10 teologi og kunsthistorie ved universitetet, og han ble immatrikulert ved Norges tekniske høgskole i 1910. Han ble uteksaminert ved arkitektavdelingen der i 1914.

Bugge var assistent ved stadsarkitektens kontor i Trondheim 1917–18. Han var stadsarkitekt og bygningssjef i Kristiansund i 1919 og var fra 1920 byarkitekt i Drammen. I 1938–40 hadde han privat praksis i Oslo. I 1940–50 var han distriktsarkitekt i Nord-Norge, og etter krigen bidro han til gjenreisingen der. I 1950–67 var han Husbankens distriktsarkitekt for Telemark med tilhold i Porsgrunn, samtidig som han hadde privat praksis der.

Bugge tegnet en rekke forskjellige bygningstyper: boliger, skoler, gamlehjem, sykehus, turnhall, samfunnshus, bryggeri, kapeller, krematorium. Han tegnet også byflagget for Drammen. Han har med det satt et visst preg på Drammen og andre steder der han har virket. Stilmessig beveget Bugge seg gjennom årene fra historisme (nyrenessanse, nybarokk) over mot funksjonalisme.

I tillegg hadde han helt fra studietiden en rekke tillitsverv. Som student var han formann i Studentersamfundet i Trondhjem, og senere ledet han Buskerud-avdelingen av Fortidsminneforeningen, Nordlands arkitektforening og Drammens kommunale byggekomité. Han var jurymedlem ved en rekke arkitektkonkurranser.

Byarkitektens konter i Drammen har et arkiv etter Bugge og fikk i 2018 bevilget penger til digitalisering av tegningene. I arkivene er også tegninger til en rekke bygg som ikke ble realisert, eller som ble betydelig endret underveis.

Bugge er gravlagt ved Egnund kapell i Folldal.

Verker i utvalg 
 Prosjektering av Øren Haveby, Drammen (på folkemunne kalt «Jerusalem», 40 hus med 77 leiligheter) (1920–23)
 Overlærerbolig, Telthusgata 8, Drammen (1921)
 «Johan Brusgaards minne», firemannsbolig i mur for Drammens sanitetsforening, Hotvetveien 59–61 (1923)
 Ominnredning av Fattighuset i Kroken på Tangen i Drammen til sosialbolig (1923)
 To firemannsboliger i tre for Drammens sanitetsforening (1926)
 Drammen krematorium (1926)
 Slaktehuset på Grønland, Kreftings gate 37, Drammen (1930)
 Rundtom 3T, transformatorstasjon på Rundtom i Drammen (1932)
 Drammen tekniske aftenskole, Tollbugata 42, bygget inntil Strømsø rådhus (1932)
 Ombygging av gravkapellet på Tangen kirkegård i Drammen (1932)
 Tårn på Landfalløya kapell, Drammen (1933)
 Turnhallen, Danvikgata 27, Drammen (1934)
 Musikkpaviljong i byparken i Drammen (ca. 1935)
 Tverken sportskapell, Drammen (tegnet 1935, innviet 1938)

Referanser

Litteratur 
 
 Drammen byleksikon: Bugge, Alf (3.2.1887–11.1.1973)

Eksterne lenker 
 Arkivet etter byarkitekten i Drammen (Drammen byarkiv på Facebook)